**МУЗЫКА ПӘНІНДЕ ҰЛТТЫҚ ЖӘНЕ ӨЗГЕ ДЕ АСПАПТАРДЫ ОҚУШЫЛАРҒА ҮЙРЕТУДІҢ ТИІМДІ ЖОЛЫ – ШЫҒАРМАШЫЛЫҚ БӨЛІМГЕ БАСЫМДЫҚ БЕРУ**

 **Кіріспе.** Бүгінде әлемде орын алып жатқан жедел дамуға деген ұмтылыстар және оның нәтижелері білім беру саласына да өзіндік ықпалын тигізуде. Ақпараттың көптігі, ғылыми-техникалық прогресс оқушының санасына әсер етпей қоймайды. Білім беру саласында сыныптық сабақ жүйесі – оқытуды ұйымдастырудың негізгі түрі болғанымен, аталған жүйе барлық оқушының білімді толық меңгеруіне кепілдік бермейді. Ол нәтижеге жету үшін пән мұғалімінің шеберлігін, біліктілігін талап етеді. Әсіресе, білімді игертудің тиімді әдіс-тәсілдері маңызды рөлді атқарады. Берілетін білімнің негізі бір болғанымен оны жаңа сапалық сатыға көтеру үші әдіс-тәсілдердің заманауи, инновациялық қасиеттерге ие болуы маңызды. Қазіргі таңда қай пән болмасын оның өмірмен байланыстылығы, оқу-тәрбие процесінің шығармашылықпен ұштастығы негізгі өлшемге айналып отыр.

 «Музыка жас азаматтардың ішкі дүниесін байытып, әр дәуірдегі қоғамдық өмірдің түрлі құбылыстарын дұрыс түсінуге көмектеседі», - деп Ахмет Жұбанов айтқандай, жоғарыда аталған дүниелер музыка пәнін айналып өтпейді. Мұғалім білімді болып қана қоймай, оқушының қызығушылықтарын оята алатын шеберлікке ие болуы тиіс. Ол үшін кез келген мұғалімге тиімді әдіс-тәсілдер көмекке келеді. Бірақ, ол әдіс-тәсілді табу үшін мол ізденіс керек. Музыка пәні тек ойнап-күліп, жүрдім-бардым өтетін сабақ емес. Музыка пәні да терең білімді талап етеді. Қазіргі таңда мектептерде ұлттық бай музыкамызды, әлемдік деңгейдегі музыканы танып-білуге, түсінуге негізделген әдіс-тәсілдер топталып, бірізділікке түсе қоймады. Десе де әр мұғалім өз бетінше оқушылардың таланттарын ашып, білім берудің тиімді жолдарын қарастыруда. Осы тұста өз тәжірибеме сүйене отырып «сандық жүйе» әдісін сабақта пайдаланудың артықшылығын алдыға тартамын. Бұл әдісті өзім оқушыларға сабақ беру барысында пайдаланып, нәтижесін көріп жүргендіктен ұлттық аспапты, өзге ұлттардың аспаптарын меңгертуде таптырмас заманауи әдіс-тәсілдердің бірі деуге толыққанды негіз бар.40 минуттық сабақтың 10 минутын «шығармашылық бөлім» ретінде пайдаланып, сол сәтте «сандық жүйе» әдісі арқылы үйрету – өз тарапымнан ұсынылатын өзіндік маңызға ие педагогикалық идея болып отыр.

**Педагогикалық идея мақсаты:**

* Оқушылардың музыка пәніне деген қызығушылықтарын жаңа деңгейге көтеру;
* Барлық оқушының ұлттық аспапта ойнай алуына жол ашу;
* Оқушылардың бойында патриоттық тәрбие қалыптастыру және дамыту;
* Оқушылардың жан-жақты болып қалыптасуына ықпал ету;
* Ұлттық бай музыкалық мұраларымызды дәріптеу;
* Музыка пәнінің қызықты әрі мазмұнды өтуін қамтамасыз ету;

**Педагогикалық идеяның міндеттері:**

* Музыка пәнінде ұлттық және өзге ұлттардың аспабын меңгертудің тиімді жолдарын қарастыру;
* Тиімді әдіс-тәсілдердің кеңінен таралуына мән беру;
* Ұлттық аспап – домбырамызды кеңінен насихаттау;
* Өзге ұлттардың аспабын үйрету арқылы оқушылардың таным көкжиегін арттыру;

**Педагогикалық идеяның өзектілігі:** Музыка ұлтқа бөлінбейді. Оны қай тілде тыңдаса да, ырғақты әуеннің жүрек пернелерін басып, жаныңмен үндесетін өзіндік қасиеті бар. Дегенімен де әр ұлт өзінің ұлттық аспаптарымен, ұлттық музыкасымен дараланып жатады. Сол арқылы әлемді мойындату, өзінің ұлттық келбетін айшықтау жүзеге асады. Ал қазақтың қазақтығын танытатын ұлттық аспабымыз – домбыра. Өкініштісі, кез келген қазақ домбырада ойнауды білмейді. Әрқайсысының көкейінде домбыраны үйрену болғанымен, ол ойдан іске көшуге кедергілер табылып жатады. Аталған мәселеден арылу үшін негізгі жауапкершілік музыка пәнінің мұғалімдеріне артылары сөзсіз. Сондықтан да, ұлттық аспапты меңгертуді ең әуелі мектеп қабырғасынан бастау абзалырақ. Бұл қадам музыка пәні сабағының қандай да бір бөлігін шығармашылық бөліммен үндестіріп аз аздан, үздіксіз үйрету арқылы нәтижеге жетелейді. Сонымен қатар аспапта ойнаудың тиімді әдісін де ескеру маңызды. Осы тұста «Сандық жүйе» әдісін сабақ барысында пайдалану арқылы нәтижеге тезірек қол жеткізуге болады. Сандық форматтағы ноталар – кәсіби музыкалық білімі жоқ мектеп оқушылары үшін таптырмас әдіс. Аталған әдісті орыс халқының ағаштан көркемдеп жасалған «Ложка» аспабын үйретуде де пайдалануға болады.

**Негізгі бөлім.** Қазіргі уақытта музыка пәнінің бағдарламасында оқушылардың аспаптарды меңгеруіне бағытталған арнайы методика немесе бөлім жоқтың қасы деп айтса да болады.Музыка сабағы – буыны қатпаған жас 5-6 сынып оқушылары үшін тек ән айтып, би билеп қана өткізе салатын сабақ емес. Бұл сабақ – мықты тәрбие құралына да жатады. Себебі оқушыларды белгілі бір тәртіпке шынайы бағындыра білу, ұйымдасып бірге жұмыс жасай алуы, жинақылы өнер көрсетуі, әрбір оқуышының ішінде жатқан жасырын таланттарын ашуына септігін тигізуі, тұйық келген баланың өзін аша білуі, барлығы осы аталмыш пәнде дұрыс әдіс-тәсілдер қолданылған жағдайда жүзеге асырылады. Ол өзімнің ұстаздық еткен жылдардағы тәжірибемде дәлелденген дүние.

Музыка сабағындағы басты назар тәрбиеге ауады. Олай деуге себеп – көп ұлтты мектептерде өзге ұлттың оқушылары жиналған сыныптарда музыка сабағындағы әр ұлттың аспаптарымен, өнерімен, музыкасымен таныстырылуы. Бұл оқушылардың музыка сабағына деген ынтасын ашуына алғашқы қадам десек те болады. Ал сол аспаптарды қолдынып үйрете білу – оқушылар арасындағы бірлікті күшейтетіні сөзсіз.

 Музыка сабағында практикалық түрде қолдануға болатын аспаптарға домбыра, ложки, ұрмалы аспаптарды жатқызсақ болады. Қадір Мырза Әлі атамыз «Екі ішектің бірін қатты бірін сәл-пәл кем бұра, нағыз қазақ қазақ емес нағыз қазақ – домбыра» деп айтқандай оқушылардың еліне,жеріне деген сүйіспеншілігін арттыру үшін ата-баба қанымен дарыған, тарихтың талай аза сәттеріне куә болып, халықтың мұңын бойына сіңірген домбыраны үйретуден бастау қажет.

***Домбыра* –** әр үйден табылатын қолжетімді аспап болғандықтан көп оқушыларға үйрету мүмкінідігі де басым. Ауқымды мектепшілік іс шараларға оркестр ретінде негізгі аспап ретінде топ қылып дайындап шығаруға да мүмкіндік көп. Сыныпта кем дегенде 5 оқушының домбыраға икемі болады. Сол арқылы олардың қабілетін домбыра бағыты бойынша шыңдауға мүмкіндік туады. Осы орайда «кәсіби музыкалық білімі жоқ мектеп оқушыларына домбыраны қалай үйретеміз деген?» деген заңды сұрақ туады. Бұл сұрақтың жауабы - сандық форматтағы ноталармен. Бұл жерде оқушыларға мұғалімнің бағыттауы мен нақ домбыраның пернелеріне ыңғайластырылып істелінген сандық жүйені қолданамыз. **Нақтырақ айтқанда, сандық жүйе - аспаптың пернелеріне сан беру арқылы жүзеге асады.** Бұл тәсілдің тиімді жағы ұстаз бағыттауымен жүйелі бір апта дайындықтан кейін оқушы кез келген күйде осы тәсіл арқылы аспапты үйреніп кете алады.

 

**Ложка –** орыс халқының ағаштан көркемдеп жасалған күнделікті тұрмыс бұйымы. Ағаштан шығатын әсем дауысы кез келген әуеннің ырғағына үйлесіп кете алатындықтан оны музыкалық аспап ретінде де қолдануға болады. Ал домбыраға аса бір икемі келмейтін балалардың қабілетін шетте ысырмай оларды орыс халқының аспабы -  *ложка* арқылы музыкалық композициялардың ритмына ілестіріп ойнату барлық сынып оқушыларын түгелдей дерлік қамтуға керемет мүмкіндік.

Аспаптың өте арзан бағада тұруы, қолданудың оңайлығы оның басты артықшылығы болып тұр. Ұрмалы аспаптарда да дәл солай. Осы аталған әдіс тәсілдерді мен іс жүзінде қолданып көптеген өнер сайыстарында жүлделі орындарға ие болдым. Атап айтқанда Алматы қаласында 2018жылы Х Халықаралық «Ғұмырдария» балалар мен жасөспірімдер арасындағы ән-би және өнер байқауының «Ансамбль» номинациясы бойынша «Жас өркен» ложкарей ансамбілі ҮЗДІК БАС ЖҮЛДЕГЕРІ атандық . Сырттай қарапайым болып көрінгенімен тура осындай мәтінде өнер көрсеткеніміз дүйім жұртқа таң қаларлық жаңалық болды. Себебі тура осындай форматта осы уақытқа дейін өнер көрсеткен ешкім болмаған екен. Сол сәттен бастап ложка оркестрі, халықаралық, республика, облыс, аудан, көлеміндегі атаулы деген өнер топтарының қатарына қосылды.

**Қорытынды.** «Әр бала жарық жұлдыз, жарқырауына жәрдем ет» деген Жүсіп Баласағұнның сөзі мұғалімдер қауымына арналғаны айқын. Алдында отырған оқушының қабілеттерін шыңдап, білімін арттыру үшін әр мұғалімнің өзіндік психологиялық білімімен қатар, оқытудағы әдіс-тәсілі қатар жүруі тиіс. Мен өзімнің сабақ беру барасындағы тұғырнамам, яғни әдіс-тәсілім ретінде «Сандық форматтағы ноталарды» айта аламын. «Сандық жүйеге» негізделген әдістің жетістіктерге жеткізуі – музыка пәнінің мұғалімдері үшін ортақ әдіске айналуы керектігінің белгісі деп білемін. Сол себептен де өз тәжірибемнен сүрінбей өткен «Сандық жүйе» әдісін аспапта ойнауды үйретудің тиімді жолы ретінде ұсынамын. Қорыта айтқанда, теориялық білімді практикада қолдануды, сабақта теория мен практикаға бірдей мән беруді басты назарда ұстауды дағдыға айналдыратын уақыт келді. Бұл дағды әсіресе әрбір музыка пәні мұғалімінің сабақтағы ұстанымына айналса ұтарымыз сөзсіз.

**Исмакулова Айнұр Тангатарқызы**

Жамбыл облысы Меркі ауданы

№17 И.Трубицын атындағы ЖОББМГ

«Музыка» пәнінің мұғалімі